Il-Kummissjoni ffirmat kuntratt qafas ta' akkwist konġunt mal-kumpanija tal-prodotti farmaċewtiċi Gilead għall-provvista ta' massimu ta' 500,000 kors tat-trattament Veklury, isem il-marka tar-Remdesivir, u l-opportunità li jżidu l-provvista għal iktar minn 500,000 kors tat-trattament. Hemm 36 firmatarju tal-Ftehim ta' Akkwist Konġunt li qed jipparteċipaw f'dan l-akkwist konġunt, inkluż il-pajjiżi kollha tal-UE, in-Norveġja u l-Iżlanda* li huma pajjiżi taż-ŻEE, ir-Renju Unit, kif ukoll sitt pajjiżi kandidati u kandidati potenzjali (l-Albanija, ir-Repubblika tal-Maċedonja ta' Fuq, il-Montenegro, is-Serbja, il-Kosovo** u l-Bożnija-Ħerzegovina). Il-pajjiżi kollha li jipparteċipaw issa jistgħu jagħmlu l-ordnijiet tagħhom biex jakkwistaw il-korsijiet tat-trattament Veklury direttament. F'dan l-istadju, Veklury hija l-unika mediċina b'awtorizzazzjoni ta' kummerċjalizzazzjoni kundizzjonali fl-UE għat-trattament tal-pazjenti bil-COVID-19 li jkunu jeħtieġu l-ossiġnu. Stella Kyriakides, il-Kummissarju għas-Saħħa u s-Sikurezza Alimentari, stqarret: “Ilum żgurajna l-aċċess għar-Remdesivir biex jiġu ttrattati sa 500,000 pazjent fil-bżonn. Qed naħdmu bla heda u nħabirku biex niżguraw li jkunu disponibbli terapiji sikuri u effiċjenti fir-rigward tal-COVID-19. Permezz tal-akkwisti konġunti tal-UE tagħna, qed nagħtu s-setgħa lill-pajjiżi fl-Ewropa kollha biex jiġbdu ħabel wieħed u jkollhom aċċess għat-tagħmir u għall-mediċini vitali. Aħna dejjem inkunu iktar b'saħħitna meta niġbdu ħabel wieħed flimkien, u din hija s-solidarjetà Ewropea fil-prattika fir-rigward tal-COVID-19.” L-iffirmar ta' dan il-kuntratt qafas ta' akkwist konġunt isegwi l-kuntratt tal-Kummissjoni ma' Gilead biex takkwista 33,380 kors tat-trattament Veklury li minn Awwissu 'l hawn ġew distribwiti madwar l-UE u r-Renju Unit. Dan il-kuntratt ġie ffinanzjat mill-Istrument għall-Appoġġ ta' Emerġenza (ESI) tal-Kummissjoni, li kellu valur totali ta' EUR 70 miljun. Il-korsijiet tat-trattament li nxtraw bil-finanzjament tal-ESI għenu biex jiġu koperti l-ħtiġijiet immedjati minn Awwissu sa Ottubru sabiex jiġi żgurat li l-pazjenti kritiċi jirċievu t-trattamenti. Il-medikazzjoni tqassmet f'diversi lottijiet. Issa l-kuntratt ta' akkwist konġunt se jiżgura li l-pajjiżi jibqa' jkollhom provvista tal-korsijiet tat-trattament Veklury mingħajr interruzzjoni jekk jiddeċiedu li jakkwistaw il-prodott. Sfond L-akkwist konġunt huwa strument li l-Kummissjoni Ewropea użat ukoll iktar kmieni din is-sena biex tiżgura li l-pajjiżi li pparteċipaw kellhom aċċess addizzjonali għat-tagħmir protettiv personali (PPE), għall-ventilaturi, għall-provvisti tal-ittestjar jew għall-mediċini għall-unità tal-kura intensiva. Attwalment din hija s-sitt proċedura ta' akkwist konġunt li ġiet implimentata b'suċċess. B'mod kumplessiv, l-Istati Membri setgħu jużaw l-istrument tal-akkwist konġunt tal-UE biex jagħmlu l-ordnijiet għal prodotti bħall-PPE minn April, u b'hekk seta' jkollhom aċċess għal suq skars ta' prodotti b'kundizzjonijiet aħjar. Il-kuntratti għat-tagħmir protettiv personali, għall-ventilaturi u għat-tagħmir tal-laboratorju jippermettu lill-Istati Membri jordnaw provvisti kritiċi għal 'il fuq minn EUR 3.3 biljun matul sena waħda. Qed jiġu ppreparati iktar proċeduri ta' akkwist konġunt: Fit-28 ta' Settembru ġiet varata proċedura ta' akkwist konġunt għall-provvista tat-tagħmir mediku għat-tilqim kontra l-COVID-19. Din tinkludi 27 tip ta' tagħmir raggruppati f'sitt kategoriji: kontenituri għat-trasport tal-vaċċini, kontenituri tal-iskart, apparati tal-injezzjoni, diżinfettanti, tagħmir protettiv personali u prodotti anestetiċi għall-konsum. Proċess ta' akkwist konġunt għall-mediċini essenzjali għall-unità tal-kura intensiva qiegħed fl-istadju ta' finalizzazzjoni u l-pajjiżi jistgħu jibdew jagħmlu l-ordnijiet fil-jiem li ġejjin. Il-proċess ikopri l-mediċini għall-kura intensiva f'sitt oqsma (l-analġeżiċi, l-antibijotiċi, ir-rilassanti muskolari, l-anestetiċi, ir-rianimazzjoni, oħrajn). Għal iktar informazzjoni Ir-Rispons tal-UE għall-Coronavirus L-EMA u r-Remdesivir Akkwist pubbliku ta' tagħmir mediku u ta' protezzjoni *Aġġornament fit-8 ta' Ottubru 2020 fl-12:05. ** Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.